Lubyová, Martina, ministerka školstva, vedy, výskumu a športu SR (2018-02-08):
Vážený pán predsedajúci, ďakujem za slovo. Vážený pán poslanec, ďakujem za položenú otázku. Ministerstvo školstva, vedy, výskumu a športu začalo proces tvorby nového zákona o pedagogických zamestnancoch a odborných zamestnancoch a o zmene a doplnení niektorých zákonov v júni 2017, a to zvolením konzultácie so širokým okruhom dotknutých subjektov. Na konzultácie boli pozvané tieto subjekty: Asociácia riaditeľov škôl úžitkového výtvarníctva a stredných umeleckých škôl, Asociácia riaditeľov štátnych gymnázií, Asociácia stredných odborných škôl Slovenska, Asociácia súkromných škôl a školských zariadení Slovenskej republiky, Asociácia špeciálnych pedagógov škôl a poradní, Asociácia výchovných poradcov, Asociácia základných umeleckých škôl – EMU Slovakia, ďalej Komora školských logopédov, Konferencia biskupov Slovenska, Odborový zväz pracovníkov školstva a vedy na Slovensku, Slovenský výbor svetovej organizácie pre predškolskú výchovu, Spoločnosť pre predškolskú výchovu, Únia konzervatórií Slovenskej republiky, Združenie katolíckych škôl Slovenska, Združenie miest a obcí Slovenska, Združenie odborných učilíšť, špeciálnych škôl a špeciálnych výchovných zariadení Slovenska, Združenie pre rozvoj stredoškolského odborného vzdelávania, Združenie samosprávnych škôl Slovenska, Združenie zamestnancov centier pedagogicko-psychologického poradenstva a prevencie na Slovensku, Zväz maďarských pedagógov na Slovensku. Predmetom týchto konzultácií, na ktoré boli prizvané predmetné organizácie, bolo zhodnotenie systému a identifikácia problémových oblastí. Pozvaní účastníci konzultácií boli vyzvaní na zaslanie vecných podnetov na zmeny a doplnenia aktuálneho systému. Ministerstvo ďalej zverejnilo v súlade s § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky predbežnú informáciu k návrhu zákona na portáli Slov-Lex pod číslom PI 2018/21 v termíne od 24. 1. 2018 do 5. 2. 2018. V predbežnej informácii boli v bode 2 uvedené základné ciele a tézy návrhu zákona, ku ktorým sa široká verejnosť mohla vyjadrovať a predkladať svoje podnety. Touto formou spolupráce s verejnosťou na tvorbe právneho predpisu sa napĺňa scenár č. 1 Správy o účasti verejnosti na tvorbe právneho predpisu podľa legislatívnych pravidiel vlády, to je scenár verejnosť je informovaná o tvorbe právneho predpisu. Aj na základe podnetov z konzultácie so subjektami, ktoré som už uviedla, a podnetov doručených v rámci predbežnej informácie na portáli Slov-Lex ministerstvo spracovalo pracovnú verziu návrhu zákona. K nej sa koncom januára 2018 uskutočnila prezentácia určená pre tie isté subjekty. Po prezentácii bola týmto subjektom pracovná verzia návrhu poskytnutá na pripomienkovanie. Po vyhodnotení pripomienok a podnetov sa ďalšia prezentácia návrhu zákona pre tých istých stakeholderov uskutočnila vo februári 2018. Návrh zákona bude v najbližších týždňov v súlade s plánom legislatívnych úloh vlády Slovenskej republiky na rok 2018 predložený do medzirezortného pripomienkového konania, kde bude možné k návrhu zákona opätovne predkladať pripomienky. Ešte by som teda chcela dodať, že z odpovede, ktorú mi skoncipovala legislatívna sekcia, vyplýva, že už od júna sa teda uskutočňovali konzultácie, bol oslovený široký okruh subjektov, bude možné sa ďalej vyjadriť v rámci MPK, ale pokiaľ teda u niekoho vznikol dojem, možno niekto, kto nebol účastný tohto procesu, alebo zachytil to, zachytil to v dobe, keď už zostáva len jeden deň do deadlinu, tak, samozrejme, keď nám poviete, v akej konkrétnej inštitúcii sa to stalo, komu sa to stalo, tak sa budem snažiť maximálne ich do toho zapojiť. Ale zatiaľ z tohto výpočtu mi vyplýva, že to prebehlo v rámci normy. Ďakujem pekne.